Ǹdɔ̄ á fɔ̄ɔ̄ Hazael, ǹkúkúmá yā Aram, a ngábɛ́d, a kə́ lúman ai Gath, a nɔŋɔ́ nyé, ǎ ngakomozǎn fə̄ nâ a bɛ́d á Yērúzalɛm. Ńdɔ Yoas, ǹkúkúmá yǎ Yúda, a ngánɔŋ bifáī mə̄nduga bísə̄ yā Yosafat ai Yoram ai Akhazias, 19běsīá bóé, miǹkúkúmá mí Yúda, bə́ ngávə́, ai bífáī mənduga bíé bíbēn, ai gôl ásə̄ bə́ ngáyén á mə̄ndá mə́ ákúmá yā Tə́mpɛl Ǹtondôbə ai á ndá ǹkúkúmá a lómó bya Hazael, ǹkúkúmá yā Aram, ńdɔ̄ á ndzí kīg fə bǎd sɔ́ lúman ai Yērúzalɛm. 20Məbuugǎ yā enyiŋ Yoas, ai é mam mə́sə a ngábɔ, bísə̄ bí sə́ ńtilán á kálada Miǹláŋ Míńkúkúmá yā Yúda a ? 21Ńdɔ bəsíé bóé bə́ ngákódō á sí bə́ ngabui esɔ̌g mvol, ńdɔ̄ bə́ ngáwé Yoas á Beth Milo étēde, á zēn yǎ ā sigi á Sila. 22Yozavad, mɔ́n Shiméath bân Yehozavad, mɔ́n Shomér, ḿbɔ̄ bə́ ngábímī nyé, ńdɔ a ngáwú. Ńdɔ̄ bə́ ngádzəb nyé ai běsīá á tísɔn Dávid, ńdɔ Amasias, mɔ́n wōē, a ngánɔŋ edzóe á məyian móé.